Beckdorp

**Beckdorp** () is en Dörp in de Gemeen Swonewebel in’n Landkreis Oosterholt, Neddersassen. To Beckdorp höört ok de lüttje Oort Wölpsche un Vollershagen mit bi.

## Geografie

Beckdorp liggt twüschen de beiden Beken Blomendaler Au in’n Noordwesten un den Beckdorper Beek in’n Süüdoosten. De beiden doot in’n Süüdwesten bi Blomendal tohoopfleten. In’n Oosten von dat Dörp liggt dat Bremer Naturschuulrebeed Hammersbeker Wischen.

De Naveröörd sünd Swonewebel mit Kreienmoor in’n Noorden, Eggst un Löhnhorst in’n Noordoosten un Leuchtenborg in’n Oosten. In’n Süden un Westen is Beckdorp von de Stadt Bremen mit de Stadtdelen Aumund-Hammersbeek (in’n Süüdoosten), Fähr-Lobbendörp (in’n Süden), Blomendal (in’n Süüdwesten) un Lüssum-Bockhorn (in’n Noordwesten) ümslaten. 

## Historie

Beckdorp kummt 1260 as *Beketorpe* toeerst in de Oorkunnen vör.

In de Franzosentied von 1810 bet 1814 hett de Oort to de Mairie Blomendal in’n Kanton Vesack höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to dat Amt Blomendal tohöört un denn von 1852 bet 1859 to dat Amt Lesum. Na 1859 hett dat wedder to dat Amt Blomendal höört. Nadem dat Amt Blomendal 1885 oplööst worrn is, hett de Oort to’n Kreis Blomendal höört. 1932 is dat Deel von’n Landkreis Oosterholt worrn.

1954 het de Gemeenraad von Beckdorp en Andrag stellt, dat de Oort en Deel von Bremen warrt. Dat het de Landsregeren von Neddersassen 1956 aver aflehnt.

De Oort is an’n 1. März 1974 Deel von de Gemeen Swonewebel worrn. Binnen de Gemeen Swonewebel hett de Oort nu en Oortsraad mit söven Maten.

In’n Eersten Weltkrieg sünd 21 Soldaten ut Beckdorp fullen oder vermisst un in’n Tweten Weltkrieg 38.

### Inwahnertall

### Religion

Beckdorp is evangeelsch-luthersch präägt un höört to dat Kaspel von de Christophorus-Kark in Aumund. De Christophorus-Kark is 1958 grünnt worrn.  Von 1874 bet 1958 hett Beckdorp to de Kark Aumund höört. Vörher weer dat in dat Kaspel von de Martinskark in Lesum.

För de Kathoolschen is de St.-Marien-Kark in Blomendal tostännig.

### Oortsraad

;Liddmaten:
* 2016:
*: CDU: Martin Kai Köpke, Christoph Röse, Martina Tipold, Rudolf Tosonowski
*: SPD: Herbert Bauer, Tobias Bothmann, Lüder Kreft

### Oortsbörgeremeesters

* –31. Oktober 2011: Karin Koopmann (SPD)
* 1. November 2011–31. Oktober 2016: Kirsten Limberg-Kalka (SPD)
* 1. November 2016–: Rudolf Tosonowski (CDU)

## Kultur

In Beckdorp steiht en Denkmaal för de Fullenen ut de twee Weltkrieg’.

### Verenen

As freewillige Füürwehr is för Beckdorp de Füürwehr Leuchtenborg mit tostännig. De Blomendaler Schüttenvereen von 1843 hett sien Seet in Beckdorp.

### Museums

De ole Wildhacksche Dörpsmeed, de siet 1812 besteiht, is siet 1996 in en Smeedmuseum ümwannelt.

## Weertschop un Infrastruktur

### Verkehr

Dör Beckdorp löppt de Kreisstraat 33, de in’n Noordwesten na Lüssum-Bockhorn geiht un wieder na Swonewebel. In’n Noordoosten geiht de K&nbsp;33 na Löhnhorst. Ans föhrt en Straat in’n Süden na Fähr-Lobbendörp un in’n Süüdwesten en Straat na Blomendal.

De nächste Autobahn is de Autobahn 270. De Opfohrt 4 Vesack-Midd liggt so twee Kilometer in’n Süüdoosten von Beckdorp. Na de A&nbsp;27 sünd dat in’n Noordoosten söss Kilometer.

De Bahnhoff Klinikum Bremen-Noord/Beckdorp an de Bahnlien Farge–Vesack liggt so bi twee Kilometer wied weg in’n Süden. Dor föhrt de Lien RS&nbsp;1 von de Regio-S-Bahn Bremen/Neddersassen, de von Farge bet na Veern geiht.

### Scholen

Beckdorp hett en egen Kinnergoorn un Grundschool. Op de Grundschool Beckdorp gaht ok de Kinner ut Löhnhorst un Leuchtenborg.

## Footnoten